b'\n_START_ARTICLE_\nKarl Terrav\n_START_PARAGRAPH_\nKarl Terrav (s\xc3\xbcndinud Karl Teraw;  24. detsember 1885 N\xc3\xb5o, Tartumaa \xe2\x80\x93 21. aprill 1926 L\xc3\xa4\xc3\xa4nemaa) oli Eesti s\xc3\xb5jav\xc3\xa4elane (kapten)._NEWLINE_Karl Terrav oli p\xc3\xa4rit paljulapselisest perest. Lahkus noorena isatalust, p\xc3\xb5hihariduse omandas Tartus._NEWLINE_J\xc3\xa4tkas \xc3\xb5pinguid Venemaal s\xc3\xb5jakoolis. Esimeses maailmas\xc3\xb5jas osales ohvitserina paljudes lahingutes._NEWLINE_Eesti Vabaduss\xc3\xb5jas osales algusest kuni l\xc3\xb5puni osa v\xc3\xb5ttes v\xc3\xa4ga paljudest lahingutest. Teenis Laiaroopalise soomusrongi nr. 3 peal. 29. veebruaril 1920 \xc3\xbclendatakse alamleitnant Terraw leitnandiks vanusega 20. veebruar 1919. Eesti Vabaduss\xc3\xb5jas osutatud teenete eest annetati talle tasuta maa normaaltalu suuruses._NEWLINE_P\xc3\xa4rast Vabaduss\xc3\xb5da l\xc3\xa4ks tegevast s\xc3\xb5jav\xc3\xa4est reservi. Asus teenistusse alul Vaivara metsa\xc3\xbclema ametikohal, kust teda varsti Haapsalu metskonna metsa\xc3\xbclemaks m\xc3\xa4\xc3\xa4rati. Haapsalus osales aktiivselt seltskondlikus tegevuses. Kaasaegsete m\xc3\xa4lestustes kirjeldatakse teda heatahtliku ja vastutuleliku kodanikuna. _NEWLINE_Kaitseliidu taasasutamisest peale 1924 aastast oli Kaitseliidu L\xc3\xa4\xc3\xa4ne maleva pealiku abi ja II Haapsalu malevkonna (Risti malevkond) pealik. Kaasaegsete m\xc3\xa4lestustes kirjeldatakse teda kui aatelist, hea organiseerimisv\xc3\xb5imega ning kaasakiskuvat pealikku. Kogu temale alluv kaitseliitlaskond tundis teda kui head s\xc3\xb5pra. _NEWLINE_L\xc3\xa4ks vabasurma t\xc3\xa4iseluj\xc3\xb5us, vaevalt keskikka j\xc3\xb5udnud mehena. Maetud Tartumaale.'